Hunden Kapow blev sidste år kasseret af sin familie og afleveret på Nordjyllands Internat og Pension i Hjallerup, fordi han ifølge dem ikke egnede sig som familiehund. I dag ligger cockeren på Zara Bayers sofa med alle fire ben i vejret. - Hos os er han en familiehund, konstaterer Zara Bayer. - Jeg har en niårig søn og venner med børn, så herhjemme er han vant til, at der kommer mange ind og ud. Vi har også en kat og min ældre hund Funky, som han er sød ved. Ro i maven På grund af gøen og snappen endte den dengang toårige hvalp hos dyreinternatet i Brønderslev, der så en masse potentiale i ham, men som også vidste, at det var en svær opgave at finde hans perfekte match. - Det er bare guld værd, at der dukker sådan en ejer op som Zara. Hunden var jo blevet kasseret, fordi den tidligere familie ikke syntes, at han egnede sig som familiehund, fortæller Cathrine Cocks fra Nordjyllands Internat og Pension. - Zara havde trænet hunde af samme race før, og hun formåede jo bare at finde hans potentiale, og det giver os en dejlig ro i maven. Uddannet til redningshund Det perfekte match endte med at komme helt fra Ringsted. Og det var Zara Bayer. - Jeg havde kigget efter hund i noget tid, og jeg havde kigget på mange. Der var bare noget ved Kapow, som gjorde, at jeg vidste, at han var den rigtige, og at han skulle have en chance i livet, fortæller Zara Bayer om sit valg. Zara Bayer er selv uddannet vagt og har trænet redningshunde siden 1996, derfor var det heller ikke uvant, at hun endte med at introducere Kapow til faget. - Vagtfirmaet og jeg havde tænkt på at bruge Kapow, så vi endte med at prøve, og det, syntes han jo bare, var kongefedt, griner Zara Bayer. Nu arbejder Kapow for Danminar Vagt & Security på Sjælland, hvor hans job består i at afsøge krydstogtskibe på Langelinie for ting, der ikke skal med ombord. - Han er mega god til det, og han har faktisk i weekenden bestået færdselsprøven for schæferhunde, forklarer Zara Bayer. Kapow er endnu ikke certificeret redningshund, da det tager lang tid, men træning og konkurrencer deltager parret aktivt i. Udover færdselsprøven deltog paret også i sommer i en redningshunde-konkurrence i Aalborg, hvor Kapow scorede 90 ud af 100 mulige point. Og det er et af Danmarks sværeste anlæg ifølge Zara Bayer. Også filmstjerne Udover sine redningsevner og gode konkurrence-resultater, så har Kapow også haft en lille skuespillerkarriere, mens han har været ved Zara Bayer. - Han var med i en Kims reklame med Jesper Groth, hvor han skulle gås med, og det var han ikke så god til dengang, så det var meget sjovt, fortæller Zara Bayer. Du kan se Kapow i reklamen her

Referat:
Hunden Kapow er også en rigtig familiehund nu, selvom hans tidligere ejere ikke mente, at han kunne være det.